**Anne Terhi Tuulikki Linnonmaa** (s. 2. lokakuuta 1954 Helsinki) on suomalainen vaatesuunnittelija ja yrittäjä. Hänen nimeään kantava mikkeliläisyritys Anne Linnonmaa Oy keskittyi vaatteiden eettiseen ja ekologiseen tuotantoon. Linnonmaan puuvillaneuleet kantavat ainoana suomalaisena tekstiilimallistona Euroopan ympäristömerkkiä. Yrityksen vuotuinen liikevaihto oli noin 2,3 miljoonaa euroa, kun se myytiin Finnkarelia Virke -konsernille vuonna 2007. Tätä ennen toukokuussa 2007 yritys oli hakeutunut yrityssaneeraukseen. Taloustutkimuksen mukaan Anne Linnonmaa -brändi oli Suomen viidenneksi tunnetuin vaatemerkki 2003. Anne Linnonmaa Ecological Fashion -tuotemerkin omisti vuoteen 2014 asti Virke Oy:n tytäryhtiö, orimattilalainen Mixxxit Oy jolloin Anne Linnonmaa osti tuotemerkin takaisin itselleen.

Nykyään tuotemerkillä ei ole tuotantoa Suomessa ja Anne on sittemmin keskittynyt asiantuntijatehtäviin, koulutukseen ja konsultointiin. Linnonmaa on muun muassa auttanut 25 uutta luovien alojen yrittäjää alkuun ELY-keskuksen ProStart-ohjelmien kautta.

Opinnot ja ura
--------------

Linnonmaa valmistui ylioppilaaksi Munkkiniemen yhteiskoulusta 1973. Samana vuonna hän pääsi opiskelemaan Taideteolliseen korkeakouluun, josta valmistui vaatetussuunnittelun osastolta 1977. Valmistuttuaan Linnonmaa toimi suunnittelijana koti- ja ulkomaisissa yrityksissä. Vuonna 1991 hän perusti omaa neulemallistoaan markkinoivan yrityksen. Hän on sittemmin myös opettanut Taideteollisessa korkeakoulussa ja Lahden Muotoiluinstituutissa neulesuunnittelua. Linnonmaan luottamustoimia ovat muun muassa Suomalaisen työn liiton johtokunnan jäsenyys 2003–2008, TEM:in vientifoorumin jäsenyys 2005– ja Finnveran pääkonttorin neuvottelukunnan jäsenyys 2006–.

Palkinnot
---------

Linnonmaa valittu Vuoden muotitaiteilijaksi 1999 ja hänelle on myönnetty vaatetusalan Kultainen vaatepuu -palkinto vuonna 2003. Hänet valittiin vuonna 2006 myös Helsingin yrittäjänaiseksi sekä Vuoden naiseksi. Hän suunnitteli presidentti Tarja Halosen Linnanpuvun 2006.

Eurovaaliehdokkuus 2009
-----------------------

Linnonmaa oli Kokoomuksen ehdokkaana 2009 eurovaaleissa. Hän sai vaaleissa 2 165 ääntä.

Yksityiselämä
-------------

Linnonmaa on naimisissa ja hänellä on yksi aikuinen lapsi. Hän on radiojuontaja Jaajo Linnonmaan täti.

Lähteet
-------

1. 1 2 3 4 5 6 7 8  Curriculum Vitae anne.fi:  Anne Linnonmaa. Viitattu 27.4.2009.
2. ↑  Anne Linnonmaa Oy *Fonecta Finder*. Viitattu 29.4.2010.
3. 1 2 3  Anne Linnonmaa annelinnonmaa.fi:  Anne Linnonmaa Oy. Viitattu 27.4.2009.
4. ↑  Linnonmaa putosi Paulowin syliin  14.12.2007. Talouselämä. Viitattu 27.5.2009.
5. ↑  Laitinen, Pentti: Anne Linnonmaa Oy hakeutui saneeraukseen  8.5.2007. Helsingin Sanomat. Viitattu 27.5.2009.
6. ↑  Virkeinfo *finnkarelia.com*.  2008. finnkarelia.com. Viitattu 29.4.2010. (englanniksi)
7. ↑  *Tuotemerkit*, s. 46. Tekstiili- ja vaatetusteollisuus ry Finatex, 2010. Teoksen verkkoversio (pdf).
8. ↑  Anne Linnonmaa Ecological Fashion / Mixxxit Oy *Fonecta Finder*. Viitattu 29.4.2010.
9. 1 2  Anne Linnonmaa: "Parhaat ideat syntyvät harvoin yltäkylläisyydestä." *Henna Virkkusen kotisivut*.  15.5.2014. Viitattu 13.7.2017.
10. ↑  Yrittäjä 3/2012 - Anne Linnonmaa *issuu.com*. Viitattu 27.8.2021.
11. ↑  Kokoomuksen eurovaaliehdokkaat Kokoomus.  Arkistoitu 4.5.2009. Viitattu 27.4.2009.
12. ↑  Anne Linnonmaa *Yle Eurovaalit 09*. Viitattu 14.6.2009.
13. ↑  Ekologisuutta Eurooppaan. (Eurovaalit '09 extra) *Nykypäivä*, 30.4.2009, nro 18B, s. 20-21.  Kokoomus.

Aiheesta muualla
----------------

* Mixxxit Oy (vanhentunut linkki)
* Ideanne Oy